Versmoor jou rykdom jou kinders se ambisie? - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Versmoor jou rykdom jou kinders se ambisie?
Versmoor jou rykdom jou kinders se ambisie?
Een van die wêreld se rykste beleggers, Warren Buffet, glo sterk daaraan dat sy kinders hulle eie weg in die wêreld moet vind. "Ek wil my kinders net genoeg gee sodat hulle voel hulle kan enigiets vermag, maar nie so baie dat hulle nie lus voel om enigiets te doen nie."
Suid-Afrikaners wat hulself in 'n baie gesonde finansiële posisie bevind, is geneig om net so gretig te wees om gesonde finansiële houdings en ambisie in hulle kinders te kweek om te verhoed dat hulle bedorwe brokkies word.
Jamey Lipschitz, rykdombestuurder by Sanlam Privaat Rykdom, sê daar is 'n ou gesegde: 'Die eerste generasie maak die geld, die tweede geniet dit, en die derde vermors dit'. "Wanneer dit by hulle kinders en hulle rykdom kom, lei ons dikwels ons kliënte om verder as materiële bates te kyk en te oorweeg watter waardes hulle in hulle kinders wil kweek as deel van hulle nalatenskap."
Lipschitz bied die volgende wenke aan vir ouers om hulle kinders te help om 'n gesonde finansiële houding aan te leer:
Bly betrokke in hulle lewens. Neem die tyd om hulle te verstaan, hulle drome, hulle ambisies, hulle persoonlikhede en hulle benaderings tot geld. Om hulle materiële besitting en pragtige klere te gee mag as een vlak van betrokkenheid beskou word, maar om tyd te maak om hulle beter te leer ken, sal help verseker dat hulle op die mees gepaste manier gelei kan word.
Boesem gepaste finansiële waardes in, met 'n beklemtoning van onderwys en harde werk. Tensy rykdom geërf is, sal jy baie bewus wees van wat dit geverg het op dit op te bou. Dit is goeie praktyk om vaste waardes aan jou kinders oor te dra. Hulle behoort hulleself te sien as die bewaarders van die gesin se rykdom, en dat dit hulle verantwoordelikheid is om dit vir toekomstige geslagte te bewaar en te laat groei.
Beperk hulle toegang tot geld. In 'n sin is dit 'n goeie idee om kinders teen rykdom te beskerm. Om toegang tot te veel geld te hê op 'n jong ouderdom sal hulle ambisies en begeerte om produktiewe lewens te lei beperk. Rykdom voorsien lewenskeuses wat jongmense nie in die posisie mag wees om te neem nie. Byvoorbeeld, 'n 18-jarige met toegang tot baie geld mag besluit om nie 'n tersiêre opvoeding te kry nie of mag minder geneë wees om die arbeidsmark te betree of 'n loopbaan te volg.
Voer daardie gesprekke oor geld. Geld mag beskou word as 'n 'onsmaaklike' onderwerp vir bespreking. Terwyl dit nie nodig is vir kinders om presies te weet hoeveel die gesin werd is nie, moet hulle leer hoe om geld te bestuur. Dit is 'n goeie idee om hulle aan die gesin se finansiële adviseurs voor te stel.
Die inskerping van filantropiese beginsels is ook 'n manier om die 'bedorwe' lokval te vermy. Om met kinders te praat oor hulle verantwoordelikheid om aan die samelewing terug te gee en hulle te betrek by die liefdadigheidsorganisasies wat jy ondersteun, is 'n uitstekende lewensles – nie net kweek dit goeie waardes nie, maar ander sal ook daarby baat.
Stel 'n voorbeeld. Wat jy doen, is dikwels net so belangrik as wat jy vir jou kinders sê. Entrepreneurs met geld wat in hierdie generasie verdien is, voel dikwels die noodsaaklikheid om hulle sukses ten toon te stel, maar duur motors en huise mag die verkeerde boodskap aan jou kinders stuur. Terwyl die gesin die goeie dinge in die lewe mag geniet, moet die kinders leer dat hulle eie-waarde nie verbonde is aan geld of besittings nie.
"Daar is geen goue reël wat verseker dat jou rykdom nie jou kinders se toekoms gaan 'bederf' nie. Elke gesinsituasie verskil, en kinders sal verskillende vlakke van leiding benodig. Maar jy kan nie bloot aan jou kinders die beste gee wat geld kan koop nie sonder om hulle die waardes te leer wat die basis sal vorm van lewenslange gewoontes om nie net hulle eie finansiële sekuriteit te verseker nie, maar dié van toekomstige generasies," sluit Lipschitz af.